คนไทยขายเพจ facebook ได้เงิน 21 ล้าน
วันก่อนมีคนโพสในพันทิพว่าเขาได้ขายเพจ facebook ให้ต่างประเทศได้เงินมากถึง 485,000 ปอนด์ หรือคิดเป็นเงินไทยมากถึง 21.4 ล้านบาท! นอกจากเงินก้อนที่เขาได้จากการขายแล้ว เขายังจะได้ส่วนแบ่ง 0.0x% จากรายได้การขายสินค้าของเพจนี้ในอนาคตอีกด้วย ส่วนแบ่งตรงนี้น่าจะกินไปได้อีกยาว โดยที่คนขายไม่ต้องทำอะไรเลย..
26 พ.ค. 2560

**หมายเหตุ.. ข่าวเรื่องการขายเพจนี้ยังไม่พิสูจน์ว่าเป็นความจริงหรือไม่ โปรดใช้วิจารณญาณในการอ่าน
วันก่อนมีคนโพสในพันทิพว่าเขาได้ขายเพจ facebook ให้ต่างประเทศได้เงินมากถึง 485,000 ปอนด์ หรือคิดเป็นเงินไทยมากถึง 21.4 ล้านบาท!
นอกจากเงินก้อนที่เขาได้จากการขายแล้ว เขายังจะได้ส่วนแบ่ง 0.0x% จากรายได้การขายสินค้าของเพจนี้ในอนาคตอีกด้วย
ส่วนแบ่งตรงนี้น่าจะกินไปได้อีกยาว โดยที่คนขายไม่ต้องทำอะไรเลย..
ดีลนี้เป็นดีลที่น่าตกใจ เพราะเป็นเรื่องของคนธรรมดาเริ่มจาก 0 เปิดเพจ facebook ก็รวยได้
เงิน 21 ล้านบาทนี้ บางคนที่ทำธุรกิจขายสินค้าอื่นมาทั้งชีวิตยังไม่ได้เงินจำนวนมากขนาดนี้
จากข้อมูลที่เปิดเผย เพจ facebook นี้มียอดแฟนเพจ 40 ล้านคน เป็นเพจเกี่ยวกับฟุตบอลที่ได้เปรียบตรงที่มีชื่อเป็น international
จากเดิมที่คนไทยคิดแต่จะเปิดเพจ facebook ให้คนไทยอ่าน ทำให้ฐานคนไลค์สำหรับเพจยอดนิยมของประเทศไทยอย่างมากก็หลักล้านคน
โดยข้อมูลจากงาน Thailand Zocial Awards 2017 ผู้ใช้ facebook ในไทยมี 47 ล้านคน
น่าสนใจว่าเพจ facebook ไทยที่มีแฟนเพจมากที่สุดคือ เพจ YouLike (คลิปเด็ด) มีแฟนเพจ 13.3 ล้านคน
แต่เพจฟุตบอลที่กล่าวถึงนี้ทำเพจให้คนใช้ facebook ทั่วโลก 2,000 ล้านคนอ่าน
ด้วยตลาดที่มากกว่าหลายเท่า ทำให้มีคนไลค์เพจนี้มากถึง 40 ล้านคน
อย่างไรก็ตาม เรื่องนี้อาจจะเป็นเรื่องเล็กสำหรับวงการดิจิตอล
การซื้อขายกิจการในโลกออนไลน์ที่ผ่านมาบางดีลมีมูลค่าสูงมากขนาดที่เราอาจจะนึกไม่ถึงมาก่อน..
ปีที่แล้วบริษัท Tencent บริษัทเกมอันดับ 1 ของจีน ซื้อบริษัทเกมสัญชาติฟินแลนด์ชื่อ Supercell
บริษัทนี้เป็นเจ้าของเกมชื่อดังอย่าง Clash of Clans และ Hay Day
มูลค่าบริษัท Supercell ที่ Tencent จ่ายให้เจ้าของเดิมมีมูลค่ามากถึง 350,000 ล้านบาท
ใครจะคิดว่าบริษัทเกมในมือถือ จะมีมูลค่าเท่ากับธนาคารขนาดใหญ่ของไทยที่ก่อตั้งมาเป็นร้อยปี
อีกดีลหนึ่งที่น่าตกใจคือ เจ้าของ บริษัท Outfit7 ขายกิจการได้เงินมากถึง 35,000 ล้านบาท
โดยที่บริษัทนี้เป็นเจ้าของแอพที่เราทุกคนเคยเล่นกันเมื่อหลายปีที่แล้วคือ Talking Tom
โดยแอพนี้จะเป็นตัวการ์ตูนแมวที่พูดด้วยเสียงกวนๆตามเราเวลาที่เราพูด.. แค่นั้น..
ปรากฏว่าแอพนี้ถูกดาวโหลดไป 5,600 ล้านครั้งทั่วโลก ความนิยมทำให้ Talking Tom กลายเป็นคาแรกเตอร์ ที่สามารถหารายได้จากค่าโฆษณา และ วิดีโอที่เกี่ยวกับการ์ตูนแมวตัวนี้
แล้วประเทศไทยเริ่มมีเรื่องราวแบบนี้เกิดขึ้นบ้างหรือยัง?
จริงๆแล้วหลายท่านอาจนึกไม่ถึงว่า ประเทศไทย ก็มีการ์ตูนที่เกิดขึ้นจากโลกออนไลน์คล้าย Talking Tom เช่นกัน
แต่น่าเสียดายว่าการ์ตูนยอดนิยมตัวนี้กำลังมีเรื่องดราม่ากันอยู่ อาจทำให้แฟนคลับบางส่วนเลิกติดตามไป
ถ้าในอนาคตการ์ตูนตัวนี้กู้ชื่อเสียงกลับมาได้ การ์ตูนนี้มีศักยภาพซ่อนอยู่ที่จะทำอะไรได้อีกมาก และอาจทำเงินได้เป็นล้านไม่แพ้ธุรกิจอื่นๆ
อย่างไรก็ตามผมก็เชื่อว่าในอนาคตก็จะมีคาแรกเตอร์ใหม่ๆของคนไทยเกิดขึ้นอีกในโลกดิจิตอล
สรุปแล้วเรื่องนี้ น่าจะเป็นแรงบันดาลใจให้คนที่คิดจะทำอะไรในโลกดิจิตอลว่า
คนที่ประสบความสำเร็จจากธุรกิจในโลกดิจิตอล อาจจะได้เงินมากกว่าธุรกิจในโลกจริงเสียอีก..